Guddina diinagdee biyya tokkoo keessatti ga’een qaamolee haqaa dhimma akka salphaatti ilaalamu miti. Akkuma beekamu qaamoleen haqaa qaamolee seerota bahan hojii irra akka oolan taasisanii dha. Seeraa fi Qaamolee haqaa (Law and Justice Sectors) gargar baasuun ilaaluun kan hindanda’amne yoo ta’ellee, lamaanuu bu’aa jireenya hawaasummaa ilma namaa ta’anii waantota of danda’anii dhaabbatanii dha. Seerri meeshaa wal-quunamtiin hawaasa jidduutti taasisamu ittiin too’atamu dha. Qaamoleen haqaa immoo gama isaaniitiin meeshaalee seerota bahan hojii irra ittiin oolchinuu fi seerotni bahan qabatamaan hojiirra akka oolan kan taasisanii dha. Seerotni gaariin hojii irra ooluu danda’an jiraatanus seerota kana hojii irra oolchuuf qaamni ga’umsa qabu kan hinjirre yoo ta’e seerotni barreeffaman faayaa waraqaa ta’anii hafu. Qaamoleen haqaa tajaajila haqaa haala saffisa qabuu fi bu’a qabeessa kan hinkennine yoo ta’e abdii fi   amantaan hawaasni qaama kana irraa qabaachuu qabu ni xiqqaata. Seerota bahan bu’uura godhachuudhaan amoloota hawaasa biratti fudhatama hinqabnee fi seeraan dhorkamaa ta’an sirreessuun tajaajila haqa qabeessa, tilmaamaa fi qaqqabamaa ta’e kan hinkennine yoo ta’e haallawwan sochii diinagdee, keessumattuu haallaawwan invastimentiidhaaf mijaa’aa ta’an jiraachuu hin danda’an. Seerotnii bahan haala iftoominaa qabuu fi haqa qabeessa ta’een qaamolee haqaatiin hojii irra kan hin oolle yoo ta’e mirgi qabeenyaa fi nageenyi namootaa hinkabajamu. Kana malees, waliigalteewwan adda addaa namoota jidduutti hinraawwataman. Waldhabiinsi qaamolee adda addaa jidduutti uumamus furmaata argachuu hidanda’u.22 Walumaa-galatti kenniinsi tajaajila haqaa qaamolee haqaatiin kennamu haala si’oominaa fi bu’a qabeessa ta’een kan kennamu yoo ta’e hawaasni qaamolee kana irraa abdii fi amantaan hinqabaatu. Murtii hawaasni akka walii-galaatti sochii hawaasummaa, diinagdee fi siyaasaa keessatti taasisu ilaalchisee sirni kenninsa tajaajila haqaa murteessaa dha. Keessumaayyuu, murtii abbootiin qabeenyaa invastimentii keessa galuuf taasisanuu fi bu’aa isaa ilaalchisee ga’een qaamoleen haqaadhimma murteessaa dha.